Alexander episcopus, servus servorum Dei, dilectis filiis O., abbati et fratribus S. Petri Autissiodorensis, salutem et apostolicam benedictionem. Ea quæ ad honorem et profectum ecclesiarum rationabili providentia statuuntur, approbare, et ut debitam obtineant firmitatem, auctoritate apostolica roborare nos decet. Audivimus autem quod venerabilis frater noster, Willelmus, Autissiodorensis episcopus, ad preces vestras et venerabilis fratris nostri, Senonensis archiepiscopi, apostolicæ sedis legati, ecclesiam vestram de decanatu in abbatiam mutavit, et ut in ea abbas de cætero et non decanus ordinaretur firmiter instituit observandum. Quam quidem institutionem, sicut rationabiliter facta est, nos ratam et firmam habentes eam præsentis scripti munimine roboramus; statuentes ut ordo canonicus qui in eadem ecclesia, secundum Deum et B. Augustini regulam, noscitur institutus, perpetuis ibidem temporibus inviolabiliter observetur. Nihilominus ecclesiam de Venosa cum capellania de Rouvre, sicut etiam in præsentiarum rationabiliter possidetis, vobis et per vos ecclesiæ vestræ auctoritate apostolica confirmamus. Decernimus ergo ut nulli omnino hominum liceat hanc paginam nostræ constitutionis, etc. Datum Anagniæ, V calendas martii, indictione VII.